张镃
宿吴江华严院
宿云蔽空溪溟蒙，我船晓系红蓼丛。
宿雨滑道树沥漉，我车早转青泥冲。
破程约涉一舍外，远目未快千山供。
岸傍小店换马去，毡裘障冷披蒙茸。
须臾巾盖不容展，莽莽暗雾逢逢风。
偕行客舆屡掀簸，适值官骑来憧憧。
刀弓负带竞硉矹，驙驷{左马右質}{左马右質}騟驄。
争前迭进步殊窘，迫暮始望桥垂虹。
石塘百丈捍骇浪，间有滩碛纷鱼筒。
鸦群黑白混鸥起，帆影乱点遥波中。
笔床茶灶住此地，得句未必惭龟蒙。
浮图屋老且投宿，蟹担正听黄昏钟。
纱笼炙灯照佛古，展席布榻便吾慵。
酒边纸尽莫翻写，睡觉红日生於东。